钦定古今图书集成/理学汇编/学行典/第183卷 > 江革
## 钦定古今图书集成/理学汇编/学行典/第183卷 > 江革

按《梁书江革传》，“革字休映，济阳考城人也。祖齐之，宋
尚书金部郎。父柔之，齐尚书仓部郎。有孝行，以母忧
毁卒。革幼而聪敏，早有才思，六岁便解属文，柔之深
加赏器，曰：‘此儿必兴吾门’。九岁丁父艰，与弟观同生。
孤贫，傍无师友，兄弟自相训勗，读书精力不倦。十六
丧母，以孝闻。服阕，与观俱诣太学，补国子生，举高第。”
齐中书郎王融、吏部谢朓雅相钦重。朓尝宿卫还，过
候革，时大雪，见革弊絮单席，而耽学不倦，嗟叹久之，
乃脱所著襦，并手割半毡与革，充卧具而去。司徒竟
陵王闻其名，引为西邸学士。弱冠，举南徐州秀才。时
豫章胡谐之行州事，王融与谐之书，令荐革。谐之方
贡琅邪王汛，便以革代之。解褐奉朝请，仆射江祏深
相引接。祏为太子詹事，启革为府丞。祏时权倾朝右，
以革才堪经国，令参掌机务，诏诰文檄，皆委以具。革
防杜形迹，外人不知。祏诸宾客皆罹其罪，革独以智
免。除尚书驾部郎。中兴元年，高祖入石头，时吴兴太
守袁昂据郡距义师，乃使革制书与昂，于坐立成，辞
义典雅，高祖深赏叹之，因令与徐勉同掌书记。建安
王为雍州刺史，表求管记，以革为征北记室参军，带
中庐令。与弟观少长共居，不忍离别，苦求同行。以观
为征北行参军，兼记室。时吴兴沈约、乐安任昉并相赏重。昉与革书云：“此段雍府，妙选英才，文房之职，总
卿昆季。可谓驭二龙于长途，骋骐骥于千里。”途次江
夏，观遇疾卒。革时在雍，为府王所礼，款若布衣。王被
征为丹阳尹，以革为记室，领五官掾。除通直散骑常
侍、建康正。频迁秣陵、建康令，为治明肃，豪彊惮之。入
为中书舍人、尚书左丞，司农卿。复出为云麾晋安王
长史、寻阳太守，行江州府事。徙仁威庐陵王长史，太
守行事如故。以清严为百城所惮。时少王行事，多倾
意于签帅，革以正直自居，不与签帅等同坐。俄迁左
光禄大夫、南平王长史、御史中丞，弹奏豪权，一无所
避。除少府卿，出为贞威将军、北中郎、南康王长史、广
陵太守。改授镇北豫章王长史，将军、太守如故。时魏
徐州刺史元法僧降附，革被敕随府王镇彭城。城既
失守，革素不便马，乃泛舟而还。途经下邳，遂为魏人
所执。魏徐州刺史元延明闻革才名，厚加接待。革称
患脚不拜，延明将加害焉。见革辞色严正，更相敬重。
时祖暅同被拘执，延明使暅作攲器漏刻铭，革骂暅
曰：“卿荷国厚恩，已无报答，今乃为虏立铭，孤负朝廷。”
延明闻之，乃令革作《丈八寺碑井祭彭祖文》。革辞以
囚执既久，无复心思。延明逼之逾苦，将加棰扑。革厉
色而言曰：“江革行年六十，不能杀身报主。今日得死
为幸，誓不为人执笔。”延明知不可屈，乃止。日给脱粟
三升，仅馀性命。值魏主讨中山王元略反北，乃放革
及祖暅。还朝。诏曰：“前贞威将军、镇北长史、广陵太守
江革，才思通赡，出内有闻，在朝正色，临危不挠。首佐
台铉，实允佥谐。可太尉临川王长史。”时高祖盛于佛
教，朝贤多启求受戒。革精信因果，而高祖未知，谓革
不奉佛教，乃赐革《觉意诗》五百字，云：“惟当勤精进，自
彊行胜修，岂可作底突，如彼必死。”囚以此告江革，并
及　贵游。又手敕云：“世闲果报，不可不信，岂得底突
如对元延明邪？”革因启乞受菩萨戒，重除少府卿、长
史、校尉。时武陵王在东州，颇自骄纵。上诏革面敕曰：
“武陵王年少，臧盾性弱，不能匡正，欲以卿代为行事，
非卿不可，不得有辞。”乃除折冲将军、东中郎武陵玉
长史、会稽郡丞，行府州事。革门生故吏，家多在东州，
闻革应至，并赍持缘道迎候。革曰：“我通不受饷，不容
独当故人筐篚。至”镇惟资公俸，食不兼味。郡境殷广，
辞讼日数百，革分判辨析，曾无疑滞，功必赏，过必罚，
民安吏畏，百城震恐。琅邪王骞为山阴令，赃货狼藉，
望风自解，府王惮之，遂雅相钦重。每至侍宴，言论必
以《诗》《书》。王因此耽学好文，典签沈炽文以王所制诗
呈高祖，高祖谓仆射徐勉曰：“江革果能称职。”乃除都
官尚书。将还，民皆恋惜之，赠遗无所受送，故依旧订
舫，革并不纳，惟乘台所给一舸，舸艚偏攲，不得安卧。
或谓革曰：“船既不平，济江甚险，当移徙重物以迮轻
艚。”革既无物，乃于西陵岸取石十馀片以实之。其清
贫如此。